અહીં અગત્યની વાત એ છે કે શું આ બધુ બંધ કરી દેવું એટલે સાવ નાસ્તિક થઈ જવું ? ના… વાત એમ નથી. હકીકતે આ બધું કરીને તમે આસ્તિક છો એમ પણ કહી શકાય નહિ. સવાલ છે ધર્મને જીવન સાથે જોડવાનો. સવાલ છે ધર્મને જીવવાનો. આ બધાનો વિરોધ કરીને જો કદાચ તમે એમ માનો કે દુનિયાને આપણે સીધા રસ્તે લાવી દઈએ તો દુનિયા તમને ભગવાન બનાવી દેશે ! જેમ બુદ્ધે મૂર્તિપૂજાનો સ્વીકાર નથી કર્યો પરંતુ આજે ઠેર-ઠેર બુદ્ધની મૂર્તિઓ જોવા મળે છે. સમાજ પરંપરામાંથી બહાર નીકળવા જ નથી માગતો ! એને બસ કોઈક ચમત્કાર કરીને પોતાનો ઉદ્ધાર કરી નાંખે એવું જોઈએ છે. માનવીય મનના આ બધા નબળા પાસાઓને ફિલ્મ બરાબર ન્યાય આપે છે. ધંધામાં અનેક જાતના ગોટાળા કરીને તમે શનિવારે હનુમાનજીને તેલ ચઢાવો એનો શો અર્થ છે ? જે સાવ સાદગીપૂર્વક જીવ્યા એ સાંઈબાબા શું તમારા સોનાના સિંહાસનના ભૂખ્યા છે ? પરેશ રાવલ ઉર્ફે કાનજી કોર્ટમાં આચાર્ય-મહંતો સામે બરાબર દલીલ કરે છે કે ઈશ્વર જો ભક્તો પર દયા રાખતો હોય તો શા માટે યાત્રા કરનારની બસ-કારનો એક્સિડન્ટ થાય છે ?